पवनहंस के महाप्रबंधक वी एच दोडिया ने दिल्ली के पर्यावरण मंत्री इमरान हुसैन के निजी सचिव श्रवण बगड़िया को भेजे पत्र में कहा है कि दिल्ली में हेलीकॉटर द्वारा कृत्रिम बारिश के लिए विस्तृत कार्ययोजना बनानी होगी. साथ ही इस काम के लिए विमानपत्तन प्राधिकरण, नागरिक उड्ययन महानिदेशालय और रक्षा मंत्रालय सहित केन्द्र और राज्य सरकार की तमाम एजेंसियों से पूर्व अनुमित लेनी होगी. इसकी पूरी कार्य योजना बनाने के लिए दोडिया ने दिल्ली सरकार और पवनहंस के अधिकारियों का संयुक्त कार्यदल बनाने की बात कही है. दिल्ली सरकार के सूत्रों ने बताया कि इस बाबत संयुक्त कार्यदल गठित कर दिया गया है जो इस परियोजना पर शनिवार से काम शुरु कर देगा. उल्लेखनीय है कि दिल्ली में प्रदूषण के गहराए संकट से निजात दिलाने के लिए केन्द्रीय पर्यावरण एवं वन मंत्रालय द्वारा गठित समिति ने गुरुवार को अपनी पहली बैठक में ही कृत्रिम बारिश कराने की केजरीवाल सरकार की पहल पर कोई मदद नहीं किये जा सकने की बात कही थी.